钦定古今图书集成/理学汇编/学行典/第210卷 > 俞从观
## 钦定古今图书集成/理学汇编/学行典/第210卷 > 俞从观

按《新昌县志》：“俞从观，邑庠生也。为渐斋次子。天性纯
孝，潜修笃学，屡困棘闱，遂乐志林泉，以高隐自尚。居
家俭朴，持躬谦下，邑人咸器重之。渐斋任授南海，没
于官署，闻报痛绝，家人救甦，不入汤水者七日。长兄
扶柩还家，号恸涌血，见者莫不惨伤，宦囊竟置不问。
析产以硗薄自予，事母定省曲尽，喜则欢跃不胜，戚”
则坐卧不安，必徐俟而始释。族中推为宗长，凡巨细
事致争，皆质成于观，观悉以情理输服之，故俞氏之
门，卒无有讼于官而伤谊者。闲有不能完婚举葬，捐
赀以助之。训二子：长学祖，次学吾。列黉序，誉望攸归。
乃中道捐弃。配姚氏，矢守善事厥姑，享年九十有奇。
姚臻百有七龄，子孙绳绳，盖天之报观者独厚也。